Hei, denne artikkelen er over ett år gammel og kan inneholde utdatert informasjon

Denne artikkelen oppdateres foreløpende med alle Idrettsgalla-vinnerne.

(Dagbladet): I kveld inviterer norsk idrett til fest for året som gikk. Selv om det til tider har vært et turbulent idrettsår sett med norske øyne, har vi også noen sterke sportslige prestasjoner å feire.

Idrettsgallaens hederspris gikk til Gerhard Heiberg. Du kan lese mer om prisen her.

Stig-André Berge ble kveldens store vinner med tre priser. Han ble også kåret til «Årets idrettsnavn» av det norske folk. Tidligere i kveld har han fått pris for «Årets forbilde» og «Utøvernes pris».

Han hadde tårer i øynene da han mottok kveldens tredje pris.

Delte ut egen pris

Utøverne selv stemte fram bryter Stig-André Berge som vinner av «Utøvernes pris». Han skulle selv dele ut prisen til vinneren sammen med Tiril Sjåstad Christiansen, og så veldig overrasket ut da han fikk den.

- Det er en av de gjeveste prisene å vinne i kveld, sa Tiril Sjåstad Christiansen, før hun leste opp navnet til Berge.

- Det var en bombe det også, gitt, sa Berge i takketalen.

Årets mannlige utøver

Ada Hegerberg og Ståle Solbakken delte ut prisen for «Årets mannlige utøver». København-treneren påpekte at det ikke var noen fotballspillere som var nominert i år.



- Jeg tror ikke juryen har sett de siste 15 minuttene mot San Marino, sa Solbakken syrlig, til stor latter fra salen.

«Årets mannlige utøver» ble alpintkjører Henrik Kristoffersen. Han ble blant annet mestvinnende nordmann i slalåm i verdenscupen forrige sesong.

- Tusen hjertelig takk til juryen. Først og fremst for å bli nominert. Det var en stor ære. Jeg må takke mine nærmeste, familie, kjæreste, alle som har støttet meg, sponsorer og alle som har hjulpet meg på veien. Uten dere hadde det ikke vært mulig, sa Kristoffersen, som ikke var tilstede i Hamar.

Årets mannlige funksjonshemmede utøver

Paralympics-svømmer Andreas Bjørnstad (19) fikk prisen.

Han vant blant annet bronse på 400 meter fri under Paralympics i sin debut i mesterskapet.

VANT: Svømmer Andreas Bjørnstad mottok prisen for "Årets mannlige funksjonshemmede utøver". Foto: Jon Olav Nesvold / NTB scanpix Vis mer

- Dette er veldig stort. Først og fremst vil jeg takke juryen blant så mange sterke navn. Selv om jeg driver en individuell idrett, når man aldri toppen alene, sa Bjørnstad, som blant annet takket familie, venner, trenere og svømmeklubben.

Årets kvinnelige utøver

«Årets kvinnelige utøver» ble ikke overraskende Ada Stolsmo Hegerberg, som vant hjemlig serie, cup og Champions League med det franske laget Lyon. Hun ble også toppscorer i ligaen med 33 mål.

Hun ble også årets spiller i Europa sammen med selveste Cristiano Ronaldo.



Det var Hegerbergs andre pris under Idrettsgallaen. Hun mottok også Gullballen, prisen til årets norske fotballspiller, tidligere i kveld.

ÅRETS KVINNELIGE UTØVER: Fotballspiller Ada Stolsmo Hegerberg. Foto: Jon Olav Nesvold / NTB scanpix Vis mer

- Dette er skikkelig herlig, sier Hegerberg, som hadde med seg sin far til Hamar.

Årets forbilde

Vinner av «årets forbilde» ble bryter Stig-André Berge. Det var Bjørn Dæhlie som delte ut prisen.

- Årets forbilde har skapt stolte og rørende idrettsøyeblikk, sa Dæhlie blant annet.

Berge tok blant annet bronse under OL i Rio de Janeiro i sommer. Det var en etterlengtet opptur for mannen som har hatt mye motgang opp gjennom årene.

- Jeg har vel aldri blitt satt ut så mye som jeg ble nå. Jeg holdt på å si ganske mange ting som ikke egner seg på tv, det kan vi ta på nachspiel etterpå, sa Berge blant annet.

ÅRETS FORBILDE: Stig-André Berge. Foto: Jon Olav Nesvold / NTB scanpix Vis mer

- Denne er ikke bare min, den er hele bryte-Norge sin, sa han om prisen.

For Stig-André Berge ble det en emosjonell bronsefinale. Før nordmannen kvalifiserte seg til OL i vår, mistet han sin mor Anne Elisabeth, en av hans store støttespillere, i kreft, noe han har snakket åpent om flere ganger.

Årets ildsjel

Svein Robert Vestå i Sortland Volleyballklubb vant prisen for «Årets ildsjel».

«Vestå har vært engasjert trener i volleyball i en årrekke. Han står blant annet bak prosjektet «Åpent Hus» som er et lavtersketilbud på aktivitetssida i Sortland. I det daglige jobber han som psykiatrisk sykepleier og det har vært med å prege han også på fritida», skriver Vesterålen Online om Vestå.

ÅRETS ILDSJEL: Svein Robert Vestå som er trener i Sortland Volleyballklubb. Foto: Jon Olav Nesvold / NTB scanpix Vis mer

- Jeg er helt satt ut. Det er fem kandidater til denne prisen, og vi er alle vinnere, sa Vestå blant annet.

Vinneren av årets ildsjelpris ble kåret av det norske folket og en jury. Folkets stemmer telte 50 prosent, og juryens stemmer telte 50 prosent.

Årets trener

Fotballtrener Ole Gunnar Solskjær var med på å dele ut prisen «Årets trener».

Det var som den svenske suksesstreneren Johan Flodin (roing) som stakk av med prisen, i kamp med Morten Eklund (svømming Paralympics), Thorir Hergeirsson (håndball), Gjert Ingebrigtsen (friidrett), Christian Wolfgang Mitter (alpint) og Alexander Stöckl (hopp).

ÅRETS TRENER: Landslagstrener i roing, Johan Flodin, vinner prisen "Årets trener". Foto: Jon Olav Nesvold / NTB scanpix Vis mer

- Takk så mye, dette var overraskende, sa Flodin blant annet.

- Jeg hadde ikke vært her uten de fantastiske utøverne, mente han.

Årets gjennombrudd

Først ut i kveld var kåringen av «Årets gjennombrudd», der det var ventet at europamester Filip Ingebrigtsen (23) ville være med i kampen om prisen, som blant annet ble delt ut av sjakkspiller Sergej Karjakins manager Kyrillos Zangalis.

Og det var Ingebrigtsen som gikk til topps. Han tok blant annet EM-gull på 1500 meter i Amsterdam juli i fjor. Det var foreldrene som mottok prisen på vegne av sønnen, som ikke var tilstede i Hamar.

SØNNEN VANT: Filip Ingebrigtsen ble kåret til årets gjennombrudd. Foreldrene Gjert Arne og Tone Ingebrigtsen mottok prisen. Foto: Jon Olav Nesvold / NTB scanpix Vis mer

- Filip ville gjerne vært her i kveld og mottatt prise selv, men jeg så for meg at det ville bli mye fest og moro. Så for å være sikker så sendte jeg ham på treningsleir til Sør-Afrika, sier pappa Gjert Arne til NRK med glimt i øyet.

Faren var også tydelig rørt over at sønnen fikk prisen.

Rung hedret

Svømmer Sarah Louise Rung (27) ble kåret til «Årets kvinnelige funksjonshemmede utøver». Hun vant blant annet to gull, et sølv og en bronse i Paralympics.

27-åringen mottok selv prisen, og hadde tårer i øynene.

- Tusen hjertelig takk. Det er mange jeg vil dele denne prisen med. Jeg vil først takke juryen som har stemt meg fram. Jeg vil takke alle de fantastiske folkene jeg har hatt rundt meg, sa Rung blant annet.

FIKK PRIS: Svømmer Sarah Louise Rung vinner prisen "Årets kvinnelige funksjonshemmede utøver". Foto: Jon Olav Nesvold / NTB scanpix Vis mer

Hun takket også svømmelandslaget og særlig landslagstrener Morten Eklund, som selv er nominert til prisen «Årets trener» i kveld.

Håndballjentene årets lag

Årets lag gikk til håndballjentene, som gikk til topps i EM og ble nummer tre i OL.

Ingen av jentene var tilstede i Hamar. Det var trener Thorir Hergeirsson som mottok prisen.

ÅRETS LAG: Håndballjentene vant og landslagssjef Thorir Hergeirsson mottok prisen. Foto: Jon Olav Nesvold / NTB scanpix Vis mer

- Det likner ikke på et lag dette her, beklager, men heldigvis spiller jentene på klubblag, sier landslagssjef Thorir Hergeirsson fra talerstolen.

Gullballen til Hegerberg

Idrettsgallaen feirer 15-årsjubileum i 2017. I den anledning blir prisene delt ut på Hamar OL-amfi, slik de også ble tilbake i 2002.

Ida Nysæter Rasch og Erik Solbakken styrer showet som vises på NRK fra 19.55 i kveld.

Totalt skal det deles ut priser i 12 forskjellige kategorier (se alle de nominerte nederst i denne artikkelen).

Fotballspiller Ada Stolsmo Hegerberg mottok Gullballen for andre år på rad i kveld.

VANT GULLBALLEN: Ada Hegerberg. Foto: Jon Olav Nesvold / NTB scanpix Vis mer

Dette skal kåres i kveld (her er de nominerte - vinneren utheves løpende i fet skrift):





Årets gjennombrudd:

Filip Ingebrigtsen (vinner)

Emil Iversen

Marcus Kleveland

Marte Olsbu

Silje Waade

Karsten Warholm

Årets lag:

Dobbeltsculler lettvekt, Brun/Strandli

Dobbeltsculler tungvekt, Borch/Tufte

Håndballjentene (vinner)

VM-laget, skiflyvning, menn

VM-stafettlaget, orientering, menn

VM-stafettlaget, skiskyting, kvinner

VM-stafettlaget, skiskyting, menn

Årets kvinnelige funksjonshemmede utøver:

Aida Dahlen

Ann Cathrin Lübbe

Sarah Louise Rung (vinner)

Birgit Røkkum Skarstein

Årets trener:

Morten Eklund

Johan Flodin (vinner)

Thorir Hergeirsson

Gjert Ingebrigtsen

Christian Wolfgang Mitter

Alexander Stöckl

Årets kvinnelige utøver:

Tiril Sjåstad Christiansen

Tiril Eckhoff

Karoline Bjerkeli Grøvdal

Ada Stolsmo Hegerberg (vinner)

Nina Løseth

Maiken Caspersen Falla

Birgit Reitan Øksnes

Årets ildsjel:

Svein Robert Vestå (trener volleyball)

Årets forbilde:

Stig-André Berge (bryting)

Årets mannlige utøver:

Stig-André Berge

Johannes Thingnes Bø

Kenneth Gangnes

Filip Ingebrigtsen

Henrik Kristoffersen (vinner)

Olav Lundanes

Martin Johnsrud Sundby

Mats Zuccarello

Årets mannlige funksjonshemmede utøver:

Andreas Bjørnstad (vinner)

Bjørnar Erikstad

Kristian Moen

Tommy Urhaug

Utøvernes pris:

Stig-André Berge

Årets navn:

Stig-André Berge (vinner)

Cecilia Brækhus

Johannes Thingnes Bø

Magnus Carlsen

Tiril Eckhoff

Ada Stolsmo Hegerberg

Håndballjentene

Filip Ingebrigtsen

Henrik Kristoffersen

Ann Cathrin Lübbe

Sarah Louise Rung

Mats Zuccarello Aasen

Idrettsgallaens hederspris:

Gerhard Heiberg